
Parlamentul  României

                 Bucureşti, 08.09.2009





                                                               Nr.23/312/2009
AVIZ

asupra proiectului de Lege pentru ratificarea Acordului internaţional privind esenţele de lemn tropical din 2006, adoptat la Geneva la 27 ianuarie 2006 şi deschis spre semnare la 3 aprilie 2006, semnat de Guvernul României la New York la 25 septembrie 2008



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru politică economică, reformă şi privatizare, cu proiectul de Lege pentru ratificarea Acordului internaţional privind esenţele de lemn tropical din 2006, adoptat la Geneva la 27 ianuarie 2006 şi deschis spre semnare la 3 aprilie 2006, semnat de Guvernul României la New York la 25 septembrie 2008, transmis cu adresa nr. P.L.x. 362 din 1 septembrie 2009, înregistrat sub nr.23/312 din 2 septembrie 2009.


Consiliul Legislativ, cu avizul nr.871 din 24 iulie 2009, avizează favorabil proiectul de lege. 



Prin acest proiect de lege se propune ratificarea Acordului internaţional privind esenţele de lemn tropical din 2006, adoptat la Geneva la 27 ianuarie 2006 şi deschis spre semnare la 3 aprilie 2006, semnat de Guvernul României la New York la 25 septembrie 2008.

Acordul internaţional privind esenţele de lemn tropical din 2006 are drept scop susţinerea extinderii şi a diversificării comerţului internaţional cu lemn tropical din păduri gestionate durabil şi exploatate legal, precum şi sprijinirea gestionării durabile a pădurilor în ţările producătoare de esenţe de lemn tropical.

În România importul de esenţe de lemn tropical este foarte mic în comparaţie cu alte ţări din Uniunea Europeană. Dezvoltarea unei pieţe a esenţelor de lemn tropical şi în ţara noastră ar putea să stimuleze creşterea competitivităţii în industria de prelucrare a lemnului privind lărgirea şi diversificarea ofertei de produse din lemn şi, de asemenea, ar putea contribui la diminuarea presiunii asupra fondului forestier autohton.


Examinarea proiectului de lege a avut loc în şedinţa comisiei din data de 8 septembrie 2009. 



În urma dezbaterilor, membrii comisiei au hotărât, în unanimitate, avizarea favorabilă a proiectului de lege.



Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 alin.(1) din Constituţia României, republicată, Camera decizională pentru acest proiect de lege este Senatul.

SECRETAR,
Mircea Marin
Consilier parlamentar, 
Isabela Robe

